મંજીરાનૃત્ય એ ભાલ નળકાંઠામાં વસતા પઢારોનું વિશિષ્ટ લોકનૃત્ય છે. વાર તહેવારે આ નૃત્ય કરતી વખતે પઢારો પગ લાંબા કરીને ગોળાકારે બેસે છે. એકતારો, તબલાં, કાંસીજોડા, બગલિયું વગેરે વાદ્યો સાથે મંજીરાંઓ તાલ આપીને જમીન પર સૂઈ જાય છે અને સૂતા સૂતા મંજિરાંનો તાલ આપીને અવનવી રીતે મંજીરાં વગાડતાં વગાડતાં બેઠા થાય છે, ફૂદડી ફરે છે અને પાછા સૂઈ જાય છે. રાજસ્થાનમાં આ નૃત્યપ્રકાર ‘તેરહતાલ’ તરીકે જાણીતો છે. ચારથી પાંચ બહેનો પગ લાંબા કરીને બેસે છે અને પગના અંગૂઠાથી માંડીને હાથ સુધીનાં શરીરનાં વિવિધ અંગો પર તેર મંજિરાં બાંધીને વિવિધ તાલ વગાડતી નૃત્ય કરે છે.